Legal Document

Category: 38

Text:
19. ΒΑΣΙΛΙΚΟΝ ΔΙΑΤΑΓΜΑ υπ’ αριθ. 230 της 20 Μαρτ./7 Μαΐου 1964 (ΦΕΚ Α΄72) Περί συστάσεως και μεταφοράς Τμημάτων της Ε.Σ.Υ .Ε. Έχοντες υπ’ όψιν: α)Τας διατάξεις του άρθρ. 7 εδάφ. α, β, του Ν.Δ. 3925/59 «περί Υπουργείων και των Οργανισμών των Δημοσίων Πολιτικών Υπηρεσιών» εν συνδυασμώ προς τας τοιαύτας του Ν.Δ. 3627/56 «περί οργανώσεως της Ε.Σ.Υ .Ε.» και του Β.Δ. υπ’ αριθ. 871/60 «περί Οργανισμού της Ε.Σ.Υ .Ε.». β)Την υπ’ αριθ. 805/4.12.1963 γνωμοδότησιν του Συμβουλίου Επικρατείας. γ)Την υπ’ αριθ. 980/6.12.1963 γνωμοδότησιν του Α.Σ.Δ.Υ ., προτάσει των Ημετέρων Προέδρου της Κυβερνήσεως και των επί του Συντονισμού και Οικονομικών Υπουργών, απεφασίσαμεν και διατάσσομεν: Άρθρ.1.-1.Συνιστάται δια του παρόντος, παρά τη Δ/νσει Μηχανογραφίας της Ε.Σ.Υ .Ε., «τμήμα ηλεκτρονικών υπολογιστών», ως πέμπτον αυτής τμήμα. 2.Η αρμοδιότης του Τμήματος τούτου συνίσταται, εις την επεξεργασίαν στατιστικών στοιχείων δια της χρησιμοποιήσεως ηλεκτρονικών υπολογιστών. Άρθρ.2.-Μεταφέρεται εκ της Δ/νσεως Μηχανογραφίας της Ε.Σ.Υ .Ε., το πέμπτον αυτής τμήμα Μητρώων και Βασικών Πλαισίων, εις την Δ/νσιν Απογραφών και αποτελεί 6ον αυτής τμήμα. Εις τον Ημέτερον επί του Συντονισμού Υπουργόν, ανατίθεμεν την δημοσίευσιν του παρόντος Β.Δ/τος.